b'\n_START_ARTICLE_\nChristian Jacq\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nJacq kiinnostui egyptologiasta luettuaan teini-ik\xc3\xa4isen\xc3\xa4 Jacques Pirennen teoksen Histoire de la civilisation de l\xe2\x80\x99Egypte. Ennen uraansa muinaisen Egyptin parissa Jacq el\xc3\xa4tti itsens\xc3\xa4 oikolukijana, matkakirjojen kirjoittajana ja kustannusalalla._NEWLINE_Jacq valmistui Sorbonnen yliopistosta tohtoriksi Egyptin tutkimuksesta ja aloitti tutkijanuran. H\xc3\xa4nen ensimm\xc3\xa4iset julkaistut teoksensa olivat vakavia historiateoksia. H\xc3\xa4nen varhaiset fiktiiviset kirjansa eiv\xc3\xa4t aluksi saaneet tunnustusta, mutta Jacq jatkoi niiden kirjoittamista, sill\xc3\xa4 h\xc3\xa4n halusi v\xc3\xa4litt\xc3\xa4\xc3\xa4 Egypti\xc3\xa4 kohtaan tuntemansa innostuksen ja kunnioituksen mahdollisimman suurelle yleis\xc3\xb6lle._NEWLINE_Jacqin ensimm\xc3\xa4inen menestynyt romaani oli Hieroglyfien arvoitus (1987). H\xc3\xa4n nousi Ranskassa suursuosioon vuosina 1995\xe2\x80\x931996 viisiosaisella kirjasarjallaan faarao Ramses II:n el\xc3\xa4m\xc3\xa4st\xc3\xa4, joka on t\xc3\xa4ynn\xc3\xa4 taistelua, magiaa, seksi\xc3\xa4 ja seikkailua. Sen j\xc3\xa4lkeen tuottelias Jacq on kirjoittanut lis\xc3\xa4\xc3\xa4 romaanisarjoja muinaisesta Egyptist\xc3\xa4. H\xc3\xa4n on kirjoittanut my\xc3\xb6s yhden romaanisarjan s\xc3\xa4velt\xc3\xa4j\xc3\xa4 Mozartin el\xc3\xa4m\xc3\xa4st\xc3\xa4. Sarjojen ohella tuottelias Jacq on kirjoittanut useita yksitt\xc3\xa4isi\xc3\xa4 romaaneja. H\xc3\xa4n on julkaissut my\xc3\xb6s j\xc3\xa4nnitysromaaneja salanimill\xc3\xa4 J. B. Livingstone, Christopher Carter ja C\xc3\xa9lestin Valois._NEWLINE_Fiktion lis\xc3\xa4ksi Jacq on kirjoittanut useita tietokirjoja muinaisesta Egyptist\xc3\xa4._NEWLINE_Jacq on perustanut Pariisiin Ramses-instituutin, jonka teht\xc3\xa4v\xc3\xa4n\xc3\xa4 on tallentaa Egyptin arvokkaat uhanalaiset arkeologiset kohteet valokuvauksen keinoin. Jacq asuu Sveitsiss\xc3\xa4.\n_START_SECTION_\nKirjojen sis\xc3\xa4lt\xc3\xb6\n_START_PARAGRAPH_\nJacqin romaanit sijoittuvat p\xc3\xa4\xc3\xa4asiassa muinaiseen Egyptiin, mutta joissakin kirjoissa kuvataan tunnettujen egyptologien el\xc3\xa4m\xc3\xa4\xc3\xa4 1700-luvulta alkaen. Kirjoissa n\xc3\xa4kyy egyptologin asiantuntevuus aiheestaan. Kirjat ovat historiallisesti tarkkoja kuvatessaan kansantajuisesti Niilin laakson luontoa ja egyptil\xc3\xa4isten luontosuhdetta, muinaisten egyptil\xc3\xa4isten elintapoja ja arkea sek\xc3\xa4 k\xc3\xa4sity\xc3\xb6l\xc3\xa4isten kuten kirjurien, parantajien ja rakentajien ammatteja. Kirjat k\xc3\xa4sittelev\xc3\xa4t my\xc3\xb6s egyptil\xc3\xa4isten mytologiaa, johon Jacq yhdist\xc3\xa4\xc3\xa4 fantasiaelementtej\xc3\xa4. Ramses-sarja kuvaa egyptil\xc3\xa4isten sotia. Kirjoissa on monia t\xc3\xa4rkeit\xc3\xa4 naishahmoja, ja kirjailija t\xc3\xa4hdent\xc3\xa4\xc3\xa4 naisen tasaveroista asemaa muinaisessa Egyptiss\xc3\xa4._NEWLINE_Ramses-romaanisarjan p\xc3\xa4\xc3\xa4henkil\xc3\xb6 on faarao Ramses II ja h\xc3\xa4nen l\xc3\xa4hipiirins\xc3\xa4. Valon kivi -sarjassa kerrotaan kuninkaiden hautakammioita koristelleista k\xc3\xa4sity\xc3\xb6l\xc3\xa4isist\xc3\xa4. Jumalten taru -sarja on Jaqcin tulkinta Isiksen ja Osiriksen myyteist\xc3\xa4, jossa yhten\xc3\xa4 p\xc3\xa4\xc3\xa4hahmona on faarao Sesostris._NEWLINE_Tyylilajiltaan Jacqin kirjat ovat humanistista historiallista kirjallisuutta, historiallista romanssia ja fantasiaa. Kirjoissa on usein dekkari- ja kauhumotiiveja, ja kerronnan j\xc3\xa4nnitett\xc3\xa4 pit\xc3\xa4\xc3\xa4 usein yll\xc3\xa4 salakavala petturi. Joissakin kirjoissa on nuortenkirjallisuudelle tyypillisi\xc3\xa4 seikkailuelementtej\xc3\xa4._NEWLINE_Jacqin kirjoissa on t\xc3\xa4rke\xc3\xa4\xc3\xa4 vet\xc3\xa4v\xc3\xa4 tarina, jonka kautta kirjailija tuo muinaisen Egyptin kulttuurin lukijansa tietoisuuteen. Kirjat ovat dialogivetoisia. Jacqin tuotantoa on kritisoitu historiallisten faktojen huomiotta j\xc3\xa4tt\xc3\xa4misest\xc3\xa4 tai muokkaamisesta, kuten my\xc3\xb6s ihmiskuvan ep\xc3\xa4historiallisuudesta.'